BU SAK NR. 104/05                                                        

PROTOKOLL

Protokoll fra møte i Bydelsutvalg Grünerløkka 13.10.2005 kl. 18.00-22.30 i bydelsadministrasjonens lokaler i Markveien 57.  

DAGSORDEN:

ÅPEN HALVTIME.

Det var møtt fram 15 personer til åpen halvtime.

Diana Schart var kritisk til hvordan barnehagetilbudet i bydelen har utviklet seg og spurte om bydelsutvalget ville prioritere kvalitet eller kvantitet når det skulle behandle budsjett for 2006.

Arild Pedersen tok ordet til sak nr. 86/05 og forslag om salg av kommunale boliger i Sannerterrassen. Han sa at beboerne ønsket å beholde leilighetene, men at de ønsket en langt større vedlikeholdsinnsats fra Boligbygg. Dersom mange beboere må omplasseres ved salg vil dette føre til langt høyere samfunnsmessige kostnader enn om nåværende leieforhold opprettholdes. Han oppfordret bydelsutvalget til å si nei til salg av boligene.

Vera Houck fra as Selvaagbygg tok ordet til sak nr. 98/05 og sa at de og Skanska nå arbeidet med å få lokalisert ny skole i ABB-hallen og var i ferd med å framforhandle en opsjonsavtale om dette med KF Undervisningsbygg. Hun ba derfor bydelsutvalget om å vedta bydelsdirektørens nye innstilling i saken og gi as Selvaagbygg medhold i klagen deres.

Torgny Hasås, leder for Idrettens samarbeidsutvalg i bydelen (ISU), opplyste om at ny flerbrukshall på Dælenenga nå har høyeste prioritet i kommunedelplanen for idrett 2005-2008 etter ferdigstillelse av Bislet, men han sa at idretten var skuffet over at byrådet ikke hadde prioritert prosjektet i sitt budsjettforslag for 2006. Han omdelte brev fra ISU og ba bydelspolitikerne ta saken opp med sine partigrupper i bystyret.           

OPPROP.

Til stede: Jens E. Lange (F), Paal Haavorsen (A), Helle Solberg (A), Per G. Dahl (A), Leif Kverndal (A), Sindre Flø (SV), Fatma Suslu (SV), Brit Håland (SV), Ulf Granli (H) t.o.m. sak nr. 86/05, Knut Tvedten (H), Ulf Novsett (H), Ted Heen (F), Wenche Olafsen (F), Ragnar Leine (RV), Jarl W. Alnæs (V). 

Til stede av varamedlemmer: Anne Karin Sele (F).

MERKNADER TIL DAGSORDEN.

Det ble på nytt meldt om sakspapirene var kommet for seint til flere representanter på grunn av svikt i postombæringen.
Sak 98/05 ble vedtatt flyttet fram på sakskartet og behandlet som første sak, før innmeldte spørsmål fra F. Vera Houck, as Selvaagbygg, fikk anledning til å besvare eventuelle spørsmål fra bydelsutvalget under behandlingen av saken. 

Endret representasjon for A i Oppvekst- og kulturkomiteen og protokoll fra møte i Rådet for funksjonshemmede vedtatt satt opp som tilleggssaker (102-103/05). Det ble meldt saker til eventuelt.

BU SAK NR. 98/05  KLAGE OVER PLAN- OG BYGNINGSETATENS AVSLAG PÅ SØKNAD OM DISPENSASJON FRA REGULERINGSBESTEMMELSENES § 14 –  LØRENVEIEN 40, EIENDOM 124/125/0/0.
REF. TMK SAK NR. 53/05 . 
Arkivnr. 512.1 Saksnr. 05/1651

Saken var oppe til behandling på møte i Teknisk- og miljøkomiteen 26.09.2005.

Plan- og bygningsetatens innstilling:
Bydelsutvalget finner ikke grunn til å omgjøre Plan- og bygningsetatens avslag av 10.06.2005 om i medhold av plan- og bygningslovens § 7 å gi dispensasjon hva gjelder rekkefølgebestemmelse om sikring av ny skoletomt i området, før igangsettingstillatelse kan gis.

Klagen fra as Selvaagbygg anbefales ikke tatt til følge.

Saken sendes Fylkesmannen til endelig avgjørelse.

Teknisk- og miljøkomiteens mindretallsinnstilling (1 F, 1H):
Bydelsutvalget finner grunn til å omgjøre Plan- og bygningsetatens avslag av 10.06.2005 om i medhold av plan- og bygningslovens § 7 å gi dispensasjon hva gjelder rekkefølgebestemmelse om sikring av ny skoletomt i området, før igangsettingstillatelse kan gis.

Klagen fra as Selvaagbygg tas til følge og det gis dermed dispensasjon etter plan- og bygningslovens § 7 fra rekkefølgebestemmelsen om sikring av ny skoletomt i området, før igangsettingstillatelse kan gis.

Bydelsdirektørens vurdering/nye innstilling i saken:
Det har kommet fram nye opplysninger i saken siden den ble behandlet på Teknisk- og miljøkomiteens møte 26.09.2005. 

Bydelsdirektøren trekker sin innstilling og anbefaler at bydelsutvalget legger H’s forslag/Teknisk- og miljøkomiteens mindretallsinnstilling til grunn når det behandler saken, men med følgende tillegg: 

1.	Endring i siste avsnitt i begrunnelsen, annen setning (med uthevet skrift).
BU finner det i nåværende situasjon overveiende sannsynlig at rekkefølgebestemmelsens intensjon om sikring av tomter for nødvendig skolekapasitet i området kan være oppfylt inneværende år.

2.	To nye avsnitt sist i begrunnelsen: 
Det foreligger nå også dokumentasjon fra Centennial AS om at de har kommet til enighet med KF Undervisningsbygg om å inngå en opsjonsavtale for bruk av den såkalte Hall 12 i Frydenbergveien 48 på Hasle til skoleformål. Avtalens innhold skal være klar i løpet av november måned, med en opsjon for KF Undervisningsbygg til å kjøpe hallen i løpet av 2006.

Oppfylles disse forutsetningene anser bydelsutvalget at intensjonene i rekkefølgebestemmelsene blir ivaretatt. På denne bakgrunn vil bydelsutvalget gi klager medhold. 

Endringsforslag fra V:
Første setning i siste avsnitt i bydelsdirektørens forslag punkt 2 endres og starter med: ”Under disse forutsetninger vil også bydelsutvalget anse at….”

Utsettelsesforslag fra A:
Saken utsettes til bydelsutvalgets neste møte 17.11.2005.

Vedtak:
A’s utsettelsesforslag vedtatt med 8 (4 A, 3 SV, 1 RV) mot 7 (3 F, 3 H, 1 V) for å behandle saken. 

INNMELDTE SPØRSMÅL FRA F:

1.	Vi er blitt gjort kjent med at leiligheter Grünerløkka Trygdebolig i den senere tid er blitt brukt som bolig til asylsøkere. (Da spørsmålet ble stilt første gang til BU-møte 16.06.05, ble det gitt svar per e-post som bare delvis besvarer spørsmålet. Det stilles derfor på nytt med en liten endring.) Hva er ventelisten til trygdebolig i bydelen, hvor mange står ubrukt pga manglende vedlikehold eller lignende, og hvilket grunnlag har administrasjonen for å bosette asylsøkere i en trygdebolig, og gjelder dette alle trygdeboligene som bydelen har ansvar for?

Administrasjonen svarte at begrepet trygdebolig ikke lenger er i bruk, men nå er definert som kommunal bolig og forvaltes av Omsorgsbygg. Bydelen bosetter ikke asylsøkere i disse boligene. Det nå er 13 personer som står på venteliste, og 8 boliger er ledige fordi de må pusses opp. Bydelen gjør en individuell vurdering når andre enn eldre tildeles slik bolig.

2.	Vi har over lengre tid fått meldinger om at mange av bydelens bygårder, boligblokker og hele kvartaler har fått en meget stor rotteinvasjon i parkområder, bakgårder og kjellere.	   Hva gjøres for å få de ansvarlige til å ta dette på alvor, og hvordan følges dette opp av bydelen?

Administrasjonen svarte at helsekonsulenten i bydelen og Mattilsynet hadde vært på inspeksjon der det var meldt om rotter, men ikke registrert noen invasjon av rotter. Borettslag/sameier i området er tilskrevet og informert om hvilke tiltak de har ansvar for å iverksette dersom det skulle dukke opp rotter. 

3.	Det meste av sommeren har media fokusert på at det finnes mange smittekilder for legionella flere steder i landet, og at det har gått ut et pålegg om å registrere og rense disse.   Har bydelen fått oversikt over hvilke og hvor mange slike mulige smittekilder som finnes i vår bydel, og hvordan følger bydelen opp at den pålagte registreringen og rensingen blir utført?

Administrasjonen sa at alle kjøletårn i bydelen er registrert og inspisert. Det er ikke funnet smitte, men gitt pålegg om rensing i noen tilfeller. Dersom det foreligger mistanke om smitte skal dette meldes til Helsevernetaten, som har ansvar for å informere bydelen.
På oppfølgingsspørsmål ble det svart at oversikt over kjøletårn i bydelen kan fås ved henvendelse til helsekonsulenten.
   
4.	Det har i den senere tiden kommet frem at flere kommuner har spart mye på å flytte den kommunale tjenestepensjonen over til den beste tilbyderen av slike tjenester. Hvordan organiseres den kommunale tjenestepensjonen i bydelen, og kan det være økonomiske gevinster ved å organisere den på annen måte?

Administrasjonen svarte at alle ansatte i Oslo kommune er organisert i Oslo Forsikring AS i følge bystyrevedtak, og bydelen må forholde seg til denne ordningen.    

BU SAK NR. 87/05  PROTOKOLL FRA MØTE I BYDELSUTVALGET 15.09.2005.
Arkivnr.

Vedtak: 
Protokollen tatt til orientering med merknad til oppropet om at Helle Solberg (A) var til stede under møtet.

BU SAK NR. 88/05  PROTOKOLL FRA MØTE I TEKNISK- OG MILJØKOMITEEN 26.09.2005.
REF. TMK SAK NR. 57/05.
Arkivnr.

Vedtak:
Protokollen tatt til orientering.

BU SAK NR. 89/05  PROTOKOLL FRA MØTE I  OPPVEKST- OG KULTURKOMITEEN 27.09.2005.
REF. OKK SAK NR. 60/05.
Arkivnr.

Vedtak:
Protokollen tatt til orientering.

BU SAK NR. 90/05  PROTOKOLL FRA MØTE I HELSE-, SOSIAL- OG SYSSELSETTINGSKOMITEEN 28.09.2005.
REF. HSS SAK NR. 62/05.
Arkivnr.

Vedtak:
Protokollen tatt til orientering.

BU SAK NR. 91/05  PROTOKOLL FRA MØTE I ARBEIDSUTVALGET 05.10.2005.
REF. AU SAK NR. /05.
Arkivnr.
Vedtak:
Protokollen tatt til orientering.

BU SAK NR. 92/05  PROTOKOLL FRA MØTE I ELDRERÅDET 10.10.2005.
Arkivnr.

Vedtak:
Protokollen tatt til orientering.

BU SAK NR. 93/05  UTVIKLING AV ØKONOMISK SOSIALHJELP 2004-2005.
REF. HSS SAK NR. 61/05.
Arkivnr.

Bydelsdirektørens forslag til vedtak:
Bydelsutvalget tar saken til etterretning.

Vedtak:
Saken tatt til etterretning.

BU SAK NR. 94/05  ØKONOMIRAPPORT PER 31.08.2005.
Arkivnr.

Bydelsdirektørens forslag til vedtak:
Økonomirapportering per 31.08.2005 tas til orientering.

Vedtak:
Økonomirapporten tatt til orientering. 

Merknad fra F:
Det er meget uheldig at inndragning av stillinger i sosialtjenesten ikke har blitt gjort slik bydelsutvalget har vedtatt og som i prognosen viser et merforbruk i forhold til budsjett på 1,4 mill kr. Det er også uheldig at hele effektiviseringsgevinsten ved sammenslåingen av sosialtjenesten ikke har blitt tatt ut og gir en prognose på 1,1 mill kr i merforbruk i forhold til budsjett.

Merknad fra RV:
Økonomirapporten viser stort sett hvilke innsparinger administrasjonen har klart i forhold til vedtak. Merforbruket kommer for eksempel brukerne til gode. Den viser i liten grad hva dette får av følger for brukerne av tjenestene, og de ansatte/overtallige. Dette burde vært evaluert.    

BU SAK NR. 95/05  TERTIALSTATISTIKK FOR BYDEL GRÜNERLØKKA PER 2. TERTIAL 2005.
Arkivnr.

Bydelsdirektørens forslag til vedtak:
Tertialstatistikk per 2. tertial 2005 tas til orientering.

Vedtak:
Saken tatt til orientering.
BU SAK NR. 96/05  REGNSKAP 2004 FOR PRIVATE INSTITUSJONER.
Arkivnr.

Bydelsdirektørens forslag til vedtak:
1.	Regnskap 2004 for Aksept Kontaktsenter godkjennes. Underskuddet på kr 167 338,-overføres til 2005.
2.	Regnskap 2004 for Engelsborg Eldresenter godkjennes. Underskuddet på kr 6 340,- overføres til 2005.
3.	Regnskap 2004 for Sofienbergsenterets sykehjem godkjennes. Underskuddet dekkes av et overskudd på kjøkkendriften. 
4.	Regnskap 2004 for Aktivitetshuset Prindsen godkjennes. Overskuddet på kr 45 419,- overføres til 2005. 
5.	Regnskap 2004 for Grünerløkka Eldresenter godkjennes. Overskuddet på kr 172 288,- overføres til 2005. 
6.	Regnskap 2004 for Sinsen Eldresenter godkjennes. Overskuddet på kr 172 757,- overføres til 2005. 
7.	Regnskap 2004 for Fransiskushjelpen godkjennes. Kr 625.000 av overskuddet trekkes inn for å dekke merkostnader. Kr. 200.522 av overskuddet overføres til 2005.  
8.	Regnskap 2004 for Paulus sykehjem tas til orientering.

Alternativt forslag fra F:
7. Regnskap 2004 for Fransiskushjelpen godkjennes. Overskuddet på kr 825.522,- trekkes inn.

Alternativt forslag fra RV:
7. Regnskap 2004 for Fransiskushjelpen godkjennes. Kr 400.000 av overskuddet trekkes inn for å dekke merkostnader. Kr. 425.522 av overskuddet overføres til 2005.  

Vedtak:
1.	Bydelsdirektørens forslag punkt 1-6 og punkt 8 enstemmig vedtatt.
2.	F’s alternative forslag til punkt 7 falt med 7 (3 F, 3 H, 1 V) mot 8 (4 A, 3 SV, 1 RV) stemmer.
3.	Bydelsdirektørens forslag punkt 7 vedtatt med 14 (4 A, 3 F, 3 SV, 3 H, 1 V) mot 1 (RV) stemme for RV’s alternative forslag.

Merknad fra F:
Partiet stemte subsidiært for bydelsdirektørens forslag punkt 7.
  
BU SAK NR. 86/05  UTTALELSE TIL BOLIGBYGG I FORHOLD TIL FORESLÅTT SALG AV 155 KOMMUNALE BOLIGER I SANNERTERRASSEN. 
REF. HSS SAK NR. 57/05.  
Arkivnr. 173 Saksnr. 05/1549

Saken var oppe til behandling på møte i Helse-, sosial- og sysselsettingskomiteen 28.09.2005. 

Helse-, sosial- og sysselsettingskomiteens flertallsinnstilling (2 A, 1 SV, 1 RV*):
Bydelsutvalget ønsker ingen reduksjon i antall kommunale boliger som primært er tilbud overfor vanskeligstilte. Vi har allerede i dag for få slike boliger i Oslo. Bydelsutvalget kan imidlertid være enig i at enkelte boliger kan selges dersom hensikten er å gi beboerne et bedre botilbud gjennom kjøp av et tilsvarende antall boliger andre steder i byen. Dette kan for eksempel være aktuelt i tilfeller der man ønsker en mer spredd fordeling av kommunale boliger i Oslo eller om det er mer hensiktsmessig at kommunale boliger spres for å integrere boliger for vanskeligstilte i den ordinære boligmassen i byen. Dersom salgsprosessen, etter disse forutsetninger igangsettes, ber vi om at beboerne får flytte til de nye boligene før salget iverksettes.
*) Subsidiær stemmegiving fra RV.
 
Bydelsdirektørens/Helse-, sosial- og sysselsettingskomiteens mindretallsinnstilling (1 H, 1V):
1.	Bydelsutvalget anbefaler salg av Sannerterrassen.
2.	Salgsprosessen bør gjennomføres i tatt samarbeid med leietakere og bydel.
3.	Det bør øremerkes midler slik at boligkontoret kan innvilge lån og tilskudd dersom beboerne ønsker å stifte borettslag.
4.	En del av inntektene fra salget bør øremerkes til kjøp av flere 3 og 4 roms leiligheter i bydelen.

Mindretallsinnstilling (1 F):
1.	Bydelsutvalget anbefaler salg av Sannerterrassen.
2.	Salgsprosessen bør gjennomføres i tett samarbeid med leietakere og bydel.

Enstemmig innstilling fra komiteen:
Bydelsutvalget beklager sterkt at Boligbygg iverksetter denne prosessen uten å informere beboerne.

På møtet i bydelsutvalget fremmet RV sitt opprinnelige forslag fra Helse-, sosial- og sysselsettingskomiteen. 

RV’s forslag til vedtak:
1.	Bydelsutvalget vil frarå salg av Sannerterrassen.

2.	Bydelsutvalget mener det bør være et mål å øke antallet kommunale leieboliger. Dette bør være et allment tilbud, og ikke et tilbud bare til vanskeligstilte grupper. Skeivfordeling bydelene i mellom bør rettes ved at andre bydeler etablerer flere boliger, noe som for så vidt bør skje på Grünerløkka også.

3.	Bydelsutvalget beklager sterkt at Boligbygg iverksetter denne prosessen uten å informere beboerne.

4.	Bydelsutvalget oppfordrer byrådet/bystyret å stille midler til disposisjon for rehabilitering av Sannerterrassen og andre kommunale boliger. 

Vedtak: 
1.	RV’s forslag punkt 1, 2 og 4 falt med 4 (3 SV, 1 RV) mot 11 (4 A, 3 F, 3 H, 1 V) stemmer.
2.	F’s forslag falt med 3 (F) mot 12 (4 A, 3 SV, 3 H, 1 RV, 1 V) stemmer.
3.	Helse-, sosial- og sysselsettingskomiteens flertallsinnstiling vedtatt med 8 (4 A, 3 SV, 1 RV) mot 7 (3 F, 3 H, 1 V) stemmer for bydelsdirektørens/komiteens mindretallsinnstilling.
4.	Helse-, sosial- og sysselsettingskomiteens enstemmige innstilling/RV’s forslag punkt 3 enstemmig vedtatt.

Merknad fra SV og RV:
Partiene stemte subsidiært for A’s forslag.

Merknad fra F:
Partiet stemte subsidiært for bydelsdirektørens/komiteens mindretallsinnstilling.  

BU SAK NR. 97/05  KLAGE OVER PLAN- OG BYGNINGSETATENS TILLATELSE TIL DISPENSASJON FRA REGULERINGSPLAN –  MARSTRANDGATA 8, EIENDOM 227/317/0/0.
REF. TMK SAK NR. 52/05.
Arkivnr. 512.1 Saksnr. 05/1698

Saken var oppe til behandling på møte i Teknisk- og miljøkomiteen 26.09.2005.

Plan- og bygningsetatens innstilling:
Bydelsutvalget finner ikke grunn til å omgjøre Plan- og bygningsetatens tillatelse av 04.05.2005 om i medhold av plan- og bygningslovens § 7 å gi dispensasjon fra formål industri til allmennyttig undervisningsformål.

Klagen fra advokatfullmektig Christian Bugge anbefales ikke tatt til følge.

Saken sendes Fylkesmannen til endelig avgjørelse.

Bydelsdirektørens/Teknisk- og miljøkomiteens enstemmige innstilling:
Bydelsutvalget vedtar Plan- og bygningsetatens innstilling i saken med den samme begrunnelsen som etaten legger fram i sitt saksframlegg.

Vedtak:
Bydelsdirektørens/Teknisk- og miljøkomiteens enstemmige innstilling enstemmig vedtatt.

BU SAK NR. 99/05  KLAGE OVER PLAN- OG BYGNINGSETATENS TILLATELSE TIL DISPENSASJON FRA REGULERINGSPLAN –  OLAV HEGNAS VEI 13, EIENDOM 83/152/0/0.
REF. TMK SAK NR. 54/05.  
Arkivnr. 512.1 Saksnr. 05/1564

Saken var oppe til behandling på møte i Teknisk- og miljøkomiteen 26.09.2005.

Bydelsdirektøren/Teknisk- og miljøkomiteens enstemmige innstilling:
Bydelsutvalget vedtar Plan- og bygningsetatens innstilling i saken med den samme begrunnelsen som etaten legger fram i sitt saksframlegg.

Vedtak:
Bydelsdirektøren/Teknisk- og miljøkomiteens enstemmige innstilling vedtatt med 14 (4 A, 3 F, 3 SV, 3 H, 1 V) mot 1 (RV) stemme.

Merknad fra RV: 
Saksbehandlingen har vært meget dårlig. Dette innrømmes også av saksbehandler i plan- og bygningsetaten. Det gikk over et år før klager fikk svar på sitt brev av den 8.juni 2004. Han har heller ikke fått tilstrekelig svar på sitt rekommanderte brev av den 27. juni 2005, etter vår mening. Det skal også anføres at Bjørn Ludvigsen i Olav Hegnasvei 15 ikke er å finne på kvittering for nabovarsel. Dette kan i seg selv ikke få vesentlig innvirkning på utfallet. Han har hatt muligheten til å klage fordi han har fått et muntlig varsel om byggesaken. Men dette er allikevel et brudd på Plan- og bygningsloven § 94 nr 51.

Byggearbeidene er iverksatt mens klage er til behandling, uten at klager har fått noen orientering om dette. Dette kan få alvorlige følger hvis ikke dispensasjonen godkjennes av Fylkesmannen.
Det vises til i dispensasjonen av den 18. mai 2004 under særlige grunner at: ” at den regulerte byggelinje følger eksisterende bebyggelses ytterliv”. Dette får vi ikke til å stemme ved å se på tegningene og ved befaring på stedet. Som særlig grunn er det også anført at ”at tiltaket fremstår som et hageelement”. Det virker etter vår oppfatning noe søkt å kalle en garasje for et hageelement.

Vi stiller også spørsmål ved at det nærmest er automatikk i å gi godkjennelse for garasjebygg som overskrider byggegrensen, uten at det er undersøkt andre plasseringsmuligheter på tomten. 
RV er ikke ute etter å straffe eier av Olav Hegnasvei 13, men samtidig må naboer som klager få en kvalitetssikret og god behandling. For å markere dette stemmer RV mot at det gis dispensasjon i byggesaken i Olav Hegnas vei 13.

BU SAK NR 100/05  ENDRET REPRESENTASJON FOR F I HELSE-, SOSIAL- OG SYSSELSETTINGSKOMITEEN.
Arkivnr. Perm

F’s forslag til vedtak:
1. varamedlem Guttorm Normann oppnevnes som fast medlem, 2. varamedlem Anne-Karin Sele oppnevnes som 1. varamedlem og Njål Ivar Fodnes, Breisjåveien 40, 0585 Oslo, oppnevnes som 2. varamedlem.

Vedtak:
F’s forslag enstemmig vedtatt.

BU SAK NR. 101/05  NEI TIL FLYTTING AV MUNCHMUSEET.
Arkivnr. 

RV’s forslag til uttalelse:
Bydelsutvalg Grünerløkka viser til Byrådets forslag om å flytte Munchmuseet til Vestbanen i et nytt kulturbygg. I dag finnes godt over halvparten av Munchs malerier og nesten alle grafiske motiver og trykkplater i museets eie. Dette setter Munchmuseet i en særstilling internasjonalt. På grunn av dette, og den store interessen for Munch, mener bydelsutvalget at Edvard Munch fortjener en egen museumsbygning.

Da Munch museet på Tøyen ble åpnet i 1963, var lokaliseringen uttrykk for et ønske om at noen av byens fremste kultur- og turistattraksjoner burde plasseres på Oslo østkant. Bydelsutvalget vil understreke betydningen av å plassere viktige kulturinstitusjoner over hele byen og ikke bare i sentrumskjernen. Ved å la Munchmuseet bestå på Tøyen forlenges kulturaksen i Oslo. Mellom vest og øst som går fra Bygdøy og Vigelandsparken, via sentrum, operaen i Bjørvika og Universitetets kulturhistoriske museer på Sørenga.

Den vedtatte planen for Tøyen Kulturpark omfatter området rundt Munchmuseet, Botanisk hage med Tøyen hovedgård, Ola Narr, Tøyenbadet og Kampen park. Munchmuseet hører naturlig hjemme i denne kulturparken, og det vil være et tap om museet blir flyttet. Dagens tomt er også velegnet p.g.a. mulighet for tilleggsarealer dersom museet får behov for det i framtiden.

Bydelsutvalget er klar over at dagens bygning ikke tilfredsstiller kravene til sikkerhet. Men det er investert 88 mill. allerede i sikringstiltak, som vil være bortkastet ved en eventuell flytting. Vi antar også at det er mulig å oppgradere bygningen ytterligere, men ser også at et nybygg kan være hensiktsmessig. Ved et nybygg vil det også være mulig å utvide arealet og dermed gjøre deler av samlingen tilgengelig for publikum.

På bakgrunn av den rivende utvikling som nå foregår på kultursiden øst for Vestbanen, anser bydelsutvalget det som svært uheldig om Munchmuseet flyttes. Bydelsutvalget er klar over at et nybygg kan være hensiktsmessig, men mener at det ikke er et argument for flytting, siden det er tilgjengelige arealer for et nybygg i området. Skissen til arkitekt Stein Halvorsen innebærer bygging av nye, sikre utstillingslokaler samtidig som dagens magasiner og kontorer blir beholdt. Dette vil gi en betydelig besparelse i forhold til flytting av hele museet til et nytt bygg. Vi håper at dette kan være et utgangspunkt for en ny diskusjon om museet på Tøyen. 

Argumentene om tilgjenglighet for turister er heller ikke nok for at museet skulle måtte flyttes. De fleste turister kommer med buss. I tillegg fins det T-bane i nærheten. Munchmuseet er også godt innarbeidet som et begrep på Tøyen, både inn- og utenlands.

Bydelsutvalg Grünerløkka ber bystyret gå mot ethvert forslag fra byrådet om flytting av Munchmuseet. En flytting som er beregnet til å koste 350 mill. Dette er penger som heller bør brukes på å kunne beholde og videreutvikle Munchmuseet på Tøyen. 

F’s forslag til vedtak:
Saken avvises fordi Munchmuseet ikke ligger i Bydel Grünerløkka og bydelen heller ikke har delegert myndighet innenfor kultursektoren og derfor ikke vedrører bydelens virksomhet.

Vedtak:
1.	F’s avvisningsforslag falt med 3 (F) mot 11 (4 A, 3 SV, 2 H, 1 RV, 1 V) stemmer.
2.	RV’s forslag vedtatt med 9 (4 A, 3 SV, 1 RV, 1 V) mot 5 (3 F, 2 H) stemmer.

BU SAK NR 102/05  ENDRET REPRESENTASJON FOR A I OPPVEKST- OG KULTURKOMITEEN.
Arkivnr. Perm

A’s forslag til vedtak:
Tor Levin Hofgaard, Sverdrups gate 15, 0559, oppnevnes som nytt 2. varamedlem for A i Oppvekst- og kulturkomiteen etter Britt Schultz.  

Vedtak:
A’s forslag enstemmig vedtatt.
BU SAK NR. 103/05  PROTOKOLL FRA MØTE I RÅDET FOR FUNKSJONSHEMMEDE 11.10.2005.
Arkivnr.

Vedtak:
Protokollen tatt til orientering med merknad om at det bør angis hvilke organisasjoner medlemmene representerer.

EVENTUELT.

Administrasjonen ble bedt om å utarbeide en oppdatert oversikt over medlemmer/varamedlemmer i alle utvalg, komiteer og råd.

BU-leder gratulerte Wenche Olafsen med 60-årsdagen 8. oktober og overrakte gave og blomster på vegne av utvalget.

Det er kommet forespørsel fra Statistisk sentralbyrå om kostrakurs for medlemmer i bydelsutvalget, mulig dato er 23. november kl. 18-20. BU-leder følger opp saken med SSB.

Informasjon fra administrasjonen om oppsigelse av leiekontrakter for Slurpen og 3. og 4. etasje i Christies gate 38 fra 1. juli 2006 ble omdelt. 

BU-leder vil følge opp prosjektering av ny flerbrukshall på Dælenenga.

BU-leder informerte fra møte i styringsgruppa for Handlingsprogram Oslo Indre Øst om investeringsmidler for 2006. Det er foreløpig ikke tatt stilling til prioritering av enkeltprosjekter.  

Administrasjonen vil undersøke hvem som har ansvar for tilsynet med Lilleborg sykehjem fra 1. januar 2006.  

Oslo 26.10.2005

Elisabeth Appa Beveney
møtesekretær